Aswoensdag en die vas – NGK Somerstrand
Aswoensdag en die vas
Written by Rethie van Niekerk on 06/03/2019 . Posted in Nuus.
Klik op prentjie om te vergroot
Vandag is Aswoensdag, die begin van die 46 dae voor Paassondag. Hierdie tyd staan in die kerk bekend as "Lydenstyd" en is 'n tyd van selfondersoek, skuldbelydenis, vas, gebed, Bybelstudie en diensbaarheid – selfs meer as normaalweg. Dit is 'n tyd van verootmoediging en soeke na God.
Baie Christene kies om in Lydenstyd vir 40 dae te vas. 'n Mens was nie op Sondae nie, want ons vier elke Sondag Jesus se opstanding.
"Vas is om jouself te ontsê van jou normale gebruike, om sodoende doelbewus na God te draai in gebed. Deur gehegdhede en begeertes na die oppervlak te bring, maak dit 'n plek vir gebed oop. Hierdie fisiese bewustheid van leegheid is die herinnering aan Jesus wat alleen kan bevredig," skryf Adele Calhoun.
Die ongerief en ongemak van vas ontbloot dus ons gehegdhede. Elke keer wat ons die ongemak beleef, gebruik ons dit as geleentheid vir self-ondersoek, gebed en verootmoediging. Sodoende help hierdie dissipline ons om gefokusd deur die dag – en die hele tydperk van vas – te bid.
Een voorstel wat jy gerus kan oorweeg, is om vanjaar te vas van plastiek. Hier bo is 'n kalender met daaglikse voorstelle vir hoe om die gebruik van plastiek in jou lewe te verminder. So kan jy bv. kies om nie plastiek inkopiesakke te gebruik nie, nie groente in plastieksakke te koop nie, ens. As jy vanjaar kies om op hierdie manier te vas, help ons om bewus te raak van die manier waarop ons gulsigheid ook ons planeet vernietig.